google/wiki40b huggingface dataset:
Mo herred

Mo herred, fra 1853 kalt Mo kommune, er en tidligere kommune på Helgeland i Nordland. Kommunen ble opprettet 1. januar 1838, og omfattet Mo prestegjeld. Prestegjeldet bestod på denne tiden av to sogn. Sør-Ranen sogn ble 1. januar 1839 skilt ut fra Mo herred og omdannet til Hemnes herred, mens det resterende Mo herred fortsatte å eksistere innenfor grensene til Nord-Ranen sogn.
Den 1. januar 1923 ble Mo kommune oppløst og delt i kommunene Nord-Rana og Mo bykommune.
Mo herred omfattet på sitt største hele det område som etter kommunereformen i 1964 dekket kommunene Hemnes og Rana, i tillegg til Elsfjord.
Mesna Bruk

Mesna Bruk AS var en industribedrift i Lillehammer som ble stiftet under navnet Mesna Brug den 26. juli 1814 av Peder Ericsen Bue da han fikk skjøte på grunn fra Lysgaard langs Mesnaelva. Fra starten produserte bedriften bjeller, klokker og låser som ble solgt på markeder. I 1833 overtok sønnen Erik ansvaret. Erik Bue er kjent som oppfinner, bl.a. laget han Lillehammers første brannsprøyte. På slutten av 1850-årene laget Mesna Bruk sine første treskemaskiner. Bedriften skiftet eiere noen ganger før Oluf Onsum overtok i 1874. I 1853 hadde Oluf Onsum grunnlagt Kværner Brug og Christiania Spigerverk.
Mesna Bruk AS var en av hjørnesteinsbedriftene i Lillehammer gjennom flere tiår. Bedriften var knyttet sammen med sentrale aktører i norsk industrihistorie. I 2008 gikk bedriften konkurs, og en viktig del av Lillehammers industrihistorie var over.
Super 8

Handling

Politimester Jack Lamb og hans 14-årige sønn Joe sørger over tapet av kona. Jack skylder på hennes medarbeider Louis Dainard for dødsfallet, siden kona tok over skiftet hans.
Litt senere bestemmer seks venner seg for å spille inn en film rett ved jernbanestasjonen. Blant disse finnes Joe og Dainards datter, Alice, som mot fedrenes vilje har blitt nære venner. Dessverre blir ikke dagen som de hadde håpet, når de blir vitner til en togulykke.
Det viser seg at togulykken ikke var en ulykke, men at ett eller annet overnaturlig har entret byen. Men ingen vet hensikten bak. Jack og Joe blir involvert i etterforskningen på forskjellige måter, mens Joe og vennene hans på egen hånd leter etter Alice, som de har hørt ble kidnappet av vesenet.
Undeceived

Undeceived er et album av Extol, utgitt i 2000.
Kajbar vannkraftverk

Kajbar vannkraftverk, er et vannkraftverk i Nilen, i Sudan. Anleggets installerte vannkrafteffekt er 300 MW. Anlegget ble prosjektert av et russisk konsortium, i sammenheng med Shereyk vannkraftverk, også det i Nilen.
Fjellkjedefolding

Fjellkjededannelse eller orogenese  (fra gresk oros «berg» og genesis «opprinnelse» eller «skapelse») er de geologiske prosesser som fører til at fjellkjeder dannes. En fjellkjede dannes vanligvis når to kontinentalplater kolliderer med hverandre og den ene skyves over den andre. Ved aktive orogeneser er det vanlig at vulkansk aktivitet og jordskjelv forekommer.
Porto Santo

Geografi

Landskapet på øya inkluderer jordbruksland i sør og sentrale områder og lenger sør en lang kystlinje med et par strender, skoger og gressletter i vest. I nord ligger flere steinete klipper med en lengre kystlinje, i nordøst ligger skogsområder og en fem-seks fjelltopper dekket av gress. Porto Santo har omtrent 9 km sandstrender, mens øya Madeira ikke har noen, bortsett fra en liten strand nær Calheta.

Historie

Øya ble offisielt oppdaget i 1418 av Henrik Sjøfareren, João Gonçalves Zarco og Tristão Vaz Teixeira.
Øya ble donert til Bartolomeu Perestrelo. Navnet Porto Santo (Hellig Havn) ble gitt til bukten på sørkysten som ga vern til sjøfolk under uvær. De første nybyggerne hadde harde tider på grunn av lite ferskvann og angrep fra algirske og franske sjørøvere.

Turisme

Den 9 km lange sandstranden er den største turistattraksjonen.
Kristoffer Columbus giftet seg og levde her en periode. Huset hans er i dag et museum.
Porto Santo har flere skoler, en latinskole, et gymnas, flere kirker, en plass (praça), et kongressenter, et museum, kjøpesenter, barer, restauranter og en golfbane.

Klima

I motsetning til Madeira, så har Porto Santo et tørt klima.
Sykepleielederen

Sykepleielederen var tidsskriftet til Landsgruppen av sykepleieledere i Norsk Sykepleierforbund. Det har de siste årene lagt vekt på å se ledelse i helsesektoren i et bredt kulturelt og politisk lys. Tidsskriftet ble av økonomiske grunner lagt ned høsten 2007. nr. 4 2007 er det siste nummeret som kom ut. Tidsskriftet er nå erstattet av medlemsinformasjon på internett.
Tidsskriftets siste redaktør var Karl-Henrik Nygaard.
Ås Musikkorps

Ås Musikkorps ble stiftet 12. september 1923, og er Follo-regionens eldste korps. Det er et janitsjarkorps som har øvelser på Ås ungdomsskole på Ås.
Korpset har for tiden bare 14 aktive medlemmer og har derfor inngått et samarbeid med Vestby janitsjarkorps som har 23 medlemmer.
Orkanger IF Fotball

Herrelaget

Orkanger fikk på nytt et seniorlag på herresiden etter sesongslutt i 2010. Sist gang Orkanger hadde eget seniorlag var i 1996, før klubben gikk inn i et samarbeid med Orkdal Idrettslag og innlemmet all senior- og juniorfotball for begge kjønn i nystiftede Orkla Fotballklubb. Etter sportslig fiasko og massivt press fra Orkanger-patrioter gikk Orkanger IF Fotball ut av samarbeidet om Orkla og dannet to egne seniorlag fra og med sesongen 2010. Begge lag startet i 6. divisjon. Fra 2013 spiller Orkanger A-lag i 5. divisjon.
Free Software Foundation Latin America

Free Software Foundation Latin America (FSFLA) er Latin-Amerikas søsterorganisasjon av Free Software Foundation. Det er den fjerde søsterorganisasjonen til FSF, etter Free Software Foundation Europe og Free Software Foundation India. Organisasjonen ble grunnlagt den 23. november 2005 i Rosario, Argentina.
Osman II

Osman II (også kjent som Genç Osman, den unge Osman) (osmantyrkisk: عثمان الثاني; født 3. november 1604 i Topkapıpalasset i Istanbul, død 20. mai 1622 på Yedikule i samme by) var sultan av Det osmanske rike fra 1618 til han ble drept 20. mai 1622.

Bakgrunn

Osman II var sønn av Sultan Ahmed I (1603 – 1617) og hans kone Mâhfirûze Sultan, som enten var av gresk eller av serbisk opphav.

Sultan

Han ble sultan allerede i en alder av 14 år som følge av et statskupp mot hans onkel Mustafa I. Til tross for hans unge alder gjorde han seg bemerket som en god leder og ledet personlig den osmanske invasjonen av Polen. I oktober 1621 ble han i midlertidig sendt hjem i skam etter å ha tapt slaget ved Khotin mot hetmanen Jan Karol Chodkiewicz. Han skyldte på janitsjarenes ineffektivitet og svakhet for tapet.
Janitsjarene var siden 1590 blitt til en uavhengig maktfaktor ved det osmanske hoff og de forfulgte sine egne politiske interesser. Ettersom statskassen stadig hyppigere var så svekket at yrkessoldatene ikke alltid fikk utbetalt sitt sold, hadde jantisjarene allerede flere ganger gjort opprør mot sine offiserer og således fremtvunget at lønnen ble utbetalt
Etter nederlaget ved Khotin satte Osman II seg fore å reformere janitsjarkorpset. Han stengte alle kafeene som ble brukt som samlingspunkter for janitsjarene. Han hadde tanker om til slutt å oppløse hele janitsjarkorpset og erstatte det med egne styrker, rekruttert for det meste fra Egypt. Under dekke av å gjennomføre pilegrimsreise til Mekka begynte Osman II å forberede sin avreise til Kairo vfor å tilrettelegge for dette.
Da sultanens virkelige planer sivet ut, satte janitsjarene i 1621 i gang et palassopprør som ble støttet av forgjengeren sultan Mustafas mor. De lot Osman II ta til fange, og gjeninnsatte sultan Mustafa I. Så henrettet de Osman. Det ble sagt at da han skulle henrettes ved kveling ville han ikke gi seg frivillig og det tok lang tid og mange menn for å få kontroll på ham. Han ble til slutt slått i hodet med en øks og senere kvalt med en buestreng.
Osman IIs regjeringstid var bemerkelsesverdig av to grunner. For det første var Osman den første og eneste sultan før Tanzimattiden som forsøkte å gjennomføre militærreform. For det andre representerer janitsjarenes militærkupp selve høydepunktet for deres makt. Frem til da hadde janitsjarene vært en av flere konkurrerende grupper ved hoffet, og som sådan var de blitt utnyttet i andres renkespill. Nå skjedde for første gang at de grep inn i den opolitiske prosess helt på egne vegne.
Verdens Gang (1868–1923)

Verdens Gang var opprinnelig et ukeblad, senere en dagsavis (fra 1885), som ble utgitt i Kristiania mellom 1868 og 1923. Den ble stiftet av lærer og telegrafist Peder Olsen, som også var avisens redaktør frem til sin død i 1876. I 1878 overtok Ola Thommessen redaktørjobben. Han gjorde avisen til det mest innflytelsesrike dagblad for venstresiden i Norge, og landets mest utbredte politiske avis. Etterhvert ble avisen et organ for Frisinnede Venstre. I tiden etter første verdenskrig fikk avisen imidlertid økonomiske vanskeligheter. Norske Intelligenz-Seddeler ble en del av avisen i 1920. I 1923 ble avisen solgt til Tidens Tegn, som Thommessen hadde stiftet da han forlot redaktørstillingen i 1910. Verdens Gang opphørte dermed å eksistere.
Forbordsfjelltunnelen

Politisk vedtak

Tunnelen ble vedtatt bygget av Stortinget våren 2018 som en del av utbyggingen av E6 på strekningen Ranheim–Åsen i kommunene Trondheim, Malvik, Stjørdal og Levanger i Trøndelag. Vedtaket ble fattet med 90 mot ni stemmer; Sosialistisk Venstreparti, Miljøpartiet De Grønne og Rødt stemte imot.
Rodemacher kraftverk

Rodemacher kraftverk er et kullkraftverk med subsidiær gassfyring i Rapides Parish, delstaten Louisiana i det sørlige USA. Det har en installert produksjonskapasitet på 1004 MW, fordelt på 2 blokker / turbiner. Dette er delstatens tredje største termiske kraftverk målt etter installert effekt. Operatør er Cleco Power Inc. 
Anlegget ble bygget ut i årene 1975–1982. Brenselkilden er kull og naturgasseten.
London Muslim Centre

London Muslim Centre (LMC) er et kultursenter og møtested for muslimer og ikkemuslimer i bydelen Tower Hamlets i London. Det åpnet 11. juni 2004, og ligger ved siden av East London Mosque.
Senteret har seks etasjer, som huser bl.a. et bibliotek, en muslimsk restaurant og kurslokaler, samt en muslimsk grunnskole, Adam Primary School.
Nordiskrekordhistorikk på 50 m brystsvømming

Oversikt over utviklingen av nordiske rekorder på 50 m brystsvømming (svømming) for både langbane (50 meter) og kortbane (25 meter).
Felttoget i Trøndelag i 1718

Felttoget i Trøndelag i 1718 var et svensk felttog inn i Trøndelag under Den store nordiske krig. Formålet var å angripe og erobre Trondheim.

Strategien

Formålet med felttoget var å erobre Trondhjems len samtidig som svenske styrker også invaderte Østfold i en knipetangsmanøver for å erobre Sør-Norge.

Kampområdet

Kampene forgikk i Verdal og Stjørdal. Under tilbaketrekningen av de svenske styrkene var det også mindre trefninger i Gauldalen

Styrkene

De svenske styrkene bestod av Jämtland armee på 10 000 mann under kommando av Carl Gustaf Armfeldt. De norske styrkene stod under ledelse av kommanderende general nordenfjells Vincents Budde   .Til forsvar mot invasjonen stod det i Trøndelag to infanteriregimenter og et dragonregiment. Nordenfjeldske Dragonregiment var kommandert av Peter Nicolay Motzfeldt.

Oppmarsj

Jämtland arme ble samlet i Duved.

Trefningene ved Hilmo bro

Den 24. desember angrep skiløperkompaniet en forsyningsavdeling ved Hilmo bro.

Retrett

De svenske styrkene gikk over Nidelva og opp Gauldalen. Fra Gauldalen fortsatte de svenske styrkene over Haltdalen og Tydal og inn i Sverige.
Pokémon HeartGold og SoulSilver

PokéWalker

PokéWalker er et pedometer som følger med alle HeartGold og SoulSilver-spill. Du kan overføre dine pokémon til denne, og mens man går i det virkelige liv, vil pokémon man har overført til denne, få erfaringspoeng på lik linje med at den går bak deg i spillene. Pokémonen vil også bli mer lykkelig av dette, også dette som i spillene. Den vil også ha en «Item Finder», som gjør at plukker opp diverse «item» til deg. Den vil i tillegg ha en slags «PokéRadar», som gjør at en kan fange diverse pokémon i PokéWalkeren.
Om staten

Om staten (latin: De re publica) er en dialog om romersk politikk i 6 bind, som ble skrevet av den romerske juristen og politikeren Marcus Tullius Cicero mellom år 54 og 51 f.Kr. 
Teksten er skrevet i form av en sokratisk dialog hvor Scipio den yngre – som døde 23 år før Cicero ble født, inntar rollen som en gammel vis mann, en obligatorisk del av genren. Cicero’s verk var politisk kontroversielt. Ved å velge en filosofisk dialog, unngikk han å nevne sine politiske motstandere direkte. Cicero lot ulike talere fremme forskjellige meninger for å gjøre det vanskeligere for disse motstanderne å angripe ham for hva han hadde skrevet.
Det meste av verket gjelder politiske spørsmål, men Scipios drøm er en visjon om sjelen, livet etter døden og kosmologi.
Auguste Piccard

Piccard i populærkulturen

Piccard var inspirasjonskilde for skikkelsen Professor Calculus (i Norge kjent under navnet Professor Tryphon Tournesol), som er en av gjennomgangsfigurene i den belgiske tegneserien Tintin. Han var også inspirasjonskilde (sammen med tvillingbroren) for Star Trek-skikkelsen Jean-Luc Picard.
Prosopocoilus (Hoplitocranum) maclellandi

Utseende

En middelsstor (hannene 18-40 millimeter), avlang, brun hjortebille. Store hanner har lange, nokså rette kjever som er fint sagtakkede langs innerkanten i den indre delen, med tre tenner i den ytre. Pannen har et bredt, rundet framspring i midten. Hodet er avrundet firkantet og har fire små, mørke knøler midt i pannen. Antennene har en tre-leddet vifte. Pronotum er betydelig bredere enn langt, rektangulært, innsnevret ved roten. Dekkvingene er litt blanke.

Levevis

Larvene utvikler seg i råtne trestammer. Utviklingen tar trolig ett år. De voksne billene drikker gjerne sevje fra trær.

Utbredelse

Arten er kjent fra India, Bhutan, Myanmar og Thailand.
Barbara Cartland

Relasjoner til den britiske kongefamilien

I 1976 giftet Cartlands datter Raine de Chambrun (født McCorquodale) seg med John Spencer, 8. jarl Spencer, far til Diana Spencer, senere prinsesse Diana, og Barbara Cartland ble dermed stebestemor til prinsesse Diana. Cartland har forøvrig antyda at hennes datters egentlige far var George, hertug av Kent, fjerde sønn av Georg V.
Heftalittene

Heftalittene (arabisk: Hayāṭela), også kalt hvite hunere, var et sentralasiatisk folk, som på midten av 400-tallet migrerte sørover og invaderte store deler av såvel nåværende Afghanistan, Pakistan og India.
I 427 invaderte de det østlige Perserriket, men ble slått tilbake av kong Bahram V av Persia. Etter det dro de sørover og beseiret de persiske sassanider i området i 454. I 455 nådde de India, der de la under seg norddelen av landet – Punjab, Gujarat og Malwa ble tatt i 510 – og holdt seg der til 527. Heftalittenes velde ble beseiret først i 562.
Nadia Boulanger

Biografi

Nadia Boulangers far, komponisten, dirigenten og sanglæreren Ernest Boulanger (1815–1900), ga henne orgel- og komposisjonsundervisning fra hun var i niårsalderen. Allerede fra 1903 var hun stedfortredende organist for Gabriel Fauré i Eglise de la Madeleine. Som sekstenåring i 1904 vant hun sine første priser i orgelspill, akkompagnement og komposisjon, og i året 1908 vant hun andrepris i komposisjon i det store Prix de Rome.
Pianisten Raoul Pugno (1852–1914) hjalp Nadia Boulanger fram, og under hennes ledelse oppførte han hennes rapsodi for piano og orkester. De komponerte også i fellesskap en rekke verk, som sangsyklusen Heures claires. Etter hans død komponerte Nadia Boulanger lite og egnet seg mer til pedagogikk, orkesterledelse og formidling av søsteren Lilis musikk, som Nadia regnet som mye bedre enn sin egen.
Nadia Boulanger, som likte å bli titulert «Mademoiselle», debuterte som dirigent rundt 1912. Hun var den første kvinne som dirigerte en rekke større symfoniorkestre, New York Philharmonic, Boston Symphony Orchestra, Philadelphia Orchestra, Hallé Orchestra i Manchester og BBC Symphony Orchestra. Som dirigent var hun særlig kjent for sine oppsetninger av moderne verk og tidligmusikk.
Under andre verdenskrig var hun lærer i USA. Da hun vendte tilbake i 1946 fikk hun et professorat ved Conservatoire National, hvor hun underviste til sin død. Hennes kanskje viktigste rolle var som leder ved det amerikanske konservatorium i Fontainebleau, et åpent, engelskspråklig sommerakademi av internasjonalt format.
Nadia Boulangers bosted i Paris var en møteplass for det franske musikkliv. I det såkalte Boulangerie fant man blant annet Aaron Copland, Maurice Ravel, Arthur Honegger, Leonard Bernstein og Thea Musgrave, som hun gav undervisning i harmonilære, komposisjon, kontrapunkt, musikkanalyse og instrumentering. Leiligheten i Rue Ballu rommet et Mutin-Cavaillé-orgel.
Hun er gravlagt på Cimetière de Montmartre.

Musikk

Boulangers mest kjente verk er operaen La Ville Morte. Hun skrev tallrike sanger og kammermusikalske verk, og en rapsodi for piano og orkester. Musikken hennes er rik på kromatikk, men er likevel tonal.
Hun var svært påvirket av Claude Debussy og var en stor tilhenger av Igor Stravinskij. Premiéren på Stravinskijs kammerkonsert Konsert i Ess-dur (Dumbarton Oaks) i 1938 i Washington, D.C. ble ledet av Boulanger.

Diskografi

Sanger og kammermusikk: Fünf Mélodies (1909), Les Heures Claires (1909), Sieben Mélodies (1922) for mezzosopran og klaver; Vers la vie nouvelle for klaver (1916); Tre stykker for cello og klaver (1913). Melinda Paulsen mezzosopran, Angela Gassenhuber klaver, Friedemann Kupsa cello. TROUBADISC TRO-CD 01407
Jekaterinburgtid

Jekaterinburgtid (russisk: екатеринбургское время – jekaterinburgskoje vremja), forkortet YEKT, oppkalt etter byen Jekaterinburg, er en tidssone i Russland. Den ligger fem timer foran UTC (UTC+5) og to timer foran moskvatid (MSK+2).
Jekaterinburg sommertid (YEKST) tilsvarer UTC+6, fremdeles to timer foran Moskva (MSD+2).
10TAL Bok

10TAL Bok er et svensk bokforlag som startet i 2009 av tidsskriftet 10-tal. Forlegger og sjefredaktør er Madeleine Grive.
Yamasee

Yamasee, eller yemassee, var en multietnisk konføderasjon av flere  indianerstammer i kystlandet i det som er blitt de amerikanske delstatene Sør-Carolina og Georgia. Yamaseene talte formodentlig muskogeespråkene og i føderasjonen inngikk blant annet restene av gualestammens høvdingdømme. Etter yamaseekrigen (1715–1717) flyktet de overlevende yamaseer til Florida. De ble integrert i  seminolenes stamme og i andre stammer, og anses i dag som utdødde som egen identitet.
Nalanda (slekt)

Utseende

Små (gjerne ca. 3 millimeter), avlange, mørke, gjerne noe metallisk fargede praktbiller. Hodet er rundet, pronotum er rundet og bredere enn dekkvingene. Overflaten er ganske kraftig punktert.

Utbredelse

Slekten er utbredt i Sørøst- og Øst-Asia.
1814 (TV-serie)

Handling

Serien tar utgangspunkt i historien omkring matros Even Thorsen (spilt av Bentein Baardson) som til tross for sine manglende kunnskaper om lese- og skrivekunsten likevel havnet blant den lærde overklassen som formet Grunnloven på Eidsvoll. Thorsen var matros i Marinen, og ble av menige og underoffiserer valgt til Riksforsamlingen på Eidsvoll.
Jon Eikemo har en viktig rolle som Wilhelm Koren Christie, leder for selvstendighetspartiet. Mot ham sto grev Herman Wedel Jarlsberg (spilt av Bjørn Floberg) fra unionspartiet. En annen gjennomgangsfigur i serien er den danske prins Christian Frederik (som spilles av den danske skuespilleren Niels Anders Thorn). Prinsen var Norges stattholder som etter hvert sluttet seg til tanken om et selvstendig Norge og ble landets første konge (i tre uker) etter fire århundrer under Danmark.

Historisk bakgrunn

Danmark som Norge hørte inn under, støttet Napoleon under krigene i Europa, mens Sverige var i allianse med Russland og England mot Napoleon, som tapte et avgjørende slag ved Leipzig høsten 1813. Danmark var på tapernes side, og Sverige forlangte at Danmark skulle avstå Norge. Samtidig døde folk av sult i hele Norge. Det var hungersnød i landet i 1808, 1809 og 1812. Det gjæret i det norske folk som ikke hadde noe til overs for det danske eneveldet. Det var blant de viktige faktorene som samtidig økte presset på de som arbeidet med tanker om et selvstendig Norge. Men de 112 mennene som i denne situasjonen møttes på Eidsvold, hadde ingen politisk trening i å lede møter. Det ble mye rot, de snakket i munnen på hverandre, og overøste hverandre med det ene skjellsordet verre enn det andre.

Produksjon

Serien ble innspilt sommeren 1989. Nærmere 40 arbeidsledige medvirket som statister i serien. Studio 1 på Marienlyst ble omgjort til en tro kopi av Riksforsamlingen på Eidsvoll i anledningen.
French Open 1971

French Open er en Grand Slam-turnering i tennis på grus som blir spilt på Roland Garros-stadion. French Open i 1971 ble arrangert i perioden 24. mai til 6. juni. Jan Kodeš vant finalen over Ilie Năstase og i damefinalen vant australske Evonne Goolagong over sin landsmann Helen Gourlay.
Ude og Hjemme

Ude og Hjemme. Nordisk illustreret Ugeblad var et dansk ukeblad som ble startet av xylograf Frederik Hendriksen i 1877. Det gikk inn med 1884-årgangen. Medredaktør var Otto Borchsenius, som sørget for at forfatterne fra det Georg Brandes omtalte som det moderne gennombrudds menn, eller fra foreningen Bogstaveligheden brukte dette som organ.

Historikk

Frederik Hendriksen fikk med seg Otto Borchsenius som medredaktør i 1879. Han fikk Holger Drachmann til å publiserede flere litterære fortellinger i ukebladet, og Herman Bang til å skrive tre forfatterbiografier. Andre som bidro var forfatteren Henrik Pontoppidan og kunsthistorikeren Sigurd Müller.
Av kunstmalerne ga særlig Erik og Frants Henningsen mange illustrasjoner. Men også Erik Werenskiold lot en del av sine bilder bli reprodusert i bladet, blant annet en tidlig utgave (22. juni 1879, ledsaget av et dikt av Bjørnstjerne Bjørnson) av det motiv som senere ble til maleriet En bondebegravelse (1885). Werenskiold sto på god fot med Frederik Hendriksen, som også sørget for å få kjøpt enkelte av hans tegninger til eget eie. Av norske forfattere som publserte i ukebladet var Bjørnstjerne Bjørnson, Peter Christen Asbjørnsen, John Paulsen, Alexander Kielland og Jonas Lie.
Det var til sist økonomiske problemer som gjorde at Ude og Hjemme måtte innstille i 1884.
Homophileurus amazonicus

Utseende

En middelsstor (gjerne 25-30 millimeter), avlang, blankt svart hornbille. Hos denne slekten er pronotum mye bredere enn langt, med en bred og dyp midtfure, hvelvet og blankt, hos denne arten med ganske få, grove punktgroper som er samlet foran og i midtfuren. Hannen har to korte horn i pannen, langt ut på sidene. Dekkvingene har grove og sterke punktstriper.

Levevis

Larvene utvikler seg trolig i reirene til termitter, dette gjelder trolig for hele slekten Homophileurus . De lever av termittene og det er sannsynlig at de kan gjøre betydelig skade på koloniene. De voksne billene kan også finnes inne i termitt-tuene, de flyr også om natten og kommer gjerne til lys.

Utbredelse

Arten er kjent fra Guyana og Brasil.